לק"י, ה בתמוז תשע"ה 							

גילויי הנר"ן במציאות – 3 כיוונים

1. קבלה: גילויי האותיות
האר"י, שער רוח הקודש, ג, ד: 
דע כי באדם חקוקות כ"ב אותיות האלפ"א בית"א. והנה דוגמתם יש כ"ב אותיות ג"כ בנפש האדם.
וכן דוגמת' כ"ב אותיות אחרות ברוח. כ"ב אותיות בנשמה. 
וההפרש שבהם הוא, כי כ"ב אותיות של הנפש הם קטנות, וכ"ב אותיות שברוח הם בינונים וכ"ב אותיות של הנשמה הם גדולות. ואלו הם ענין שלשה האלפ"א ביתו"ת שבתורה. אתוון זעירין. אתוון בינוניים. אתוון רברבין. ומי שאין בו רק נפש לא יתגלו בו רק אותיות זעירין. ומי שאין בו אלא רוח. מראה בתחלה אתוון זעירין ונעלמים ומתכסיין. ומתגלים אותיות בינוניות. וחוזרים ומתכסיין. ומתגליין אתוון זעירין. וכן הולך תמיד חוזר חלילה. בליט ונציץ וסתים. ומי שיש בו גם נשמה הוא מתגלה בו כל השלשה אלפ"א ביתו"ת. זעירא ובינונית ורבתי. זו נגלת וזו נכסת. ולא פסיק. 
והנה כל אלו האותיות הנז' אין גלויים אלא במצח האדם. וטעם הדבר הוא, לפי שנודע שטעמים ונקודות ואותיות הם בג' ראשונות, ובחי' האותיות הם בבינה. ולכן אין יכולת בגלוי אותיות אלא עם הבינה ששם הוא מציאות האותיות, כנז' בתיקונין. ולכן אין הבינה מגלה האותיות רק במקומה ובחלקה שהוא מצח האדם. 

פתחי שערים נתיב גדלות ז"א, פרק יד: 
כללות מדרגות המוחין של הז"א, הם בסוד הנה"י דתבונה. 
כאשר הז"א הוא במדרגת העיבור, רק הנה"י של הנה"י דתבונה מאירים בו. 
כשהוא ביניקה, מאירים בו החג"ת דנה"י דיליה, 
וכשהוא בגדלות מאירים בו החב"ד דנה"י. 
בכל מדרגה מג' מדרגות אלו קיימים ט' פרקים שהם ג' הפרקים של ג' הספירות של אותה המדרגה (נה"י חג"ת או חב"ד), וכל אחד מט' פרקים האלו שוב מתחלק לג'. הרי הם בסך הכל כ"ז פרקים בכל מדרגה. המספר כ"ז הוא גם כללות מספר האותיות (כ"ב ועוד מנצפ"ך) שהם כללות כחות הבריאה בכל פרטיהם. ג' החלקים או מדרגות שבאותיות הם בסוד יחידות (מא' ועד ט'), עשיריות (מי' ועד צ'), ומאות (מק' ועד ת'), והוא בסוד ג' עולמות בי"ע. 
מכיון שהז"א הוא המשפיע לכל העולמות ולכל הבריאה כולה, הרי בהכריח שיהיה נמצא בו ג"כ כ"ז מדרגות בכל אחת מג' מדרגותיו. בזמן העיבור רק הנה"י שבכל מדרגה מאירים, והם בסוד חיצוניות שבאותיות. ביניקה, החג"ת של כל מדרגה הם המאירים לעולמות בסוד אותיות בינוניות, ובגדלות החב"ד של כל מדרגה מאירים בסוד אותיות גדולות. 

2. חסידות: גילויי קניין
רבי חיים בן רבי שלמה טִירֶר [תלמיד ר' יחיאל מיכל מזלוטשוב], מקור מים חיים, פ' נח: 
שמעתי ממורי כי נר"ן של אדם נתגלגל בזיי"ן ספירות, הנפש נתפשט אורו בסוד עבדיו ומשרתיו ובהמותיו, 
ואם פגם בנפש על ידי מעשים רעים, גורם שיהיה לו צער מעבדיו ובהמותיו, שמתים לו הסוסים או השוורים, ועבדיו אינם עושים לו כרצונו, ולפעמים על ידי מעשיו הוריד כמה נשמות בעמקי הקליפות, והם מתגלגלים בדומם וצומח, ולפעמים הבהמות שלו עומדים שם ואוכלין עשבי השדה, והנשמות המגולגלין שם גורמין חלאים ומיתה לבהמות שלו בדרך נקמה, וכשהצדיק עובר שם, ומעלה אותן הנשמות, יניחו הבהמות ויתרפאו. 
ואם פגם ברוח ממללא ובדיבור, לשון הרע או באבק לשון הרע, או שדיבר באיזה צד דבר מגונה על איש ישראלי, ונודע כי הדיבור בקדושה נקרא יחוד ולהיפוך בלשון הרע, פוגם בוא"ו לשון דעת מכריע, והוא פגם גדול מעבודה זרה ושפיכות דמים וגילוי עריות, כי ממש שופך דם חבירו ופוגם בזעיר, ואין לשכינה שום אור כלל, כי הוא פגם כללי כולל ומסלק כל החיות והארה שיש לשכינה, אזי מזה עומדים עליו אנשים רעים ומדברים עליו מה שלא עלה במחשבתו ומשברים לבו, וגם יש לו יסורים מאשתו, שנעשית לו כנגדו לצער אותו, ולפי ערך הפגם כך הוא הצער, ובזה נתפייס למעלה אותו שדיבר עליו ומוחל לו, וכל זה אם הוא צדיק ועבר במקרה שדיבר על חבירו, אבל רשע המדבר, יש לו מנוחה בעולם הזה, ונכרת שרשו ואין לו חלק בחיים. 
ואם פגם בנשמה, והנשמה שוכנת במוח ומחשבת האדם, שמזה נמשך טפה זרעית והם בניו, ואם פגם במחשבה שבמוח גורם לו צער מבניו. 
... ובס' אור החכמה פ' וישלח, וז"ל, איתא בשם הבעל שם טוב ז"ל שיש עולם המחשבה שממנו באים מחשבות לבני אדם, ויש עולם הדיבור שממנו קולות ודיבורים לבני אדם, ויש עולם המעשה שממנו כל מיני מעשים לבני אדם, והנה, כשאדם חוטא במחשבה יש לו צער מבנים, מפני שהם באים מהמוח שתמן המחשבה, ואם לא היה אדם חוטא במחשבה, היו בניו קשורים במחשבתו, והמחשבה שלו היתה מתלבש בבניו, והיה לו תענוג מבניו, מה שאין כן כשחוטא במחשבה, אז המחשבה שלו מסתלק מבניו, ויש לו צער מבניו מדה כנגד מדה, מאחר שגורם שיסתלק עולם המחשבה למעלה מקול ודיבור והבן, 
וכשפוגם בדיבור יש לו צער מאשתו, כי האשה היא סוד הדיבור, כי האשה היא כעין המראה להבין מדרגת בעלה, וכשהדיבור הוא שלם בתורה ובמצוות, וכן באמונה אז יש לו נחת מהדיבורים שלו, וכן האשה שהיא מצד הדיבור, יש לו נחת רוח ממנה, מה שאין כן כשפוגם בדיבור, שכולל גם כן את הקול, יש לו צער מאשתו וכו', 
והנה כן במעשה, אם הוא שלם במעשה אז אין לו צער מעבדיו וקנייניו, כגון מבהמות וכיוצא וכו', ועל כן בעשיית המצוה צריך האדם להיות לו מיין דכורין מצטרף למעשה, ועל ידי הסתלקות מחשבה דיבור מעשה, על כן יש לו צער ממעשיו, שהם עבדים וקניינים וכו'. 

3. תנועת המוסר: גילויי זולתיות
הרב אליהו אליעזר דסלר, מכתב מאליהו, ה', עמ' 13-14:
כבר כתבנו על שלש הבחינות התחתונות של נשמת האדם, שנקראות בספרים הקדושים נר"ן. ולפי שלש דרגות אלו קיימים אופנים שונים של עבודת ה', תוכחה והשפעה על הכלל. 
עבודת ה': 
עבודת ה' דנפש – מעשים חיצוניים בלבד.
עבודת ה' דרוח – מעשים עם התלהבות. ולפעמים יש בה הטעאה וסתירות. 
עבודת ה' דנשמה – בהשבה אל הלב. בחינת 'קול דממה דקה'. הכרת האמת בפנימיות הלב.
תוכחה:
התוכחה למי שעומד במדרגת נפש – לגלות לו טעותו ע"י סיפורי מעשיות, וגם ע"י הרגל, שמרגילו למעשים טובים והתנהגות טובה. 
תוכחה למי שעומד בדרגת רוח – לעורר בו התלהבות בלימוד התורה ובמעשי המצוות.  
תוכחה לדרגת נשמה – לגלות לו דקות נקודת האמת שבלב. והמחליף את הדרכים לא תועיל תוכחתו.
זיכוי הרבים:
השפעה בדרגת נפש – להשפיע באופן חיצוני, ע"י שיעורים, הרצאות, ספרים.
השפעה בדרגת רוח – בהתלהבות שלו לפעמים יצליח המשפיע לעורר ולהלהיב את הקהל ולנגוע אל ליבם.
 השפעה בבחינת נשמה – כשאדם גדול משיב ידיעותיו אל לבו ובא לידי ביטול היש של עצמו באמת, אז ממילא מאיר מאורו אל הכלל, ואפילו אינו מדבר אליהם לפעמים מרגישים זה את זה באופן שלמעלה מן החושים. 

